 НЧ,,Просвета-1944”- с.Черник, общ.Дулово

 ПК 7651; Е-mail: nch.prosveta@abv.bg; GSM: 0892214773 / 0892214774

 **ОТЧЕТ ЗА ДЕЙНОСТТА ПРЕЗ 2022 ГОДИНА**

През изминалата 2022 година се постарахме дейността на НЧ ,,Просвета–1944”, с. Черник да бъде в съответствие с приетата на заседание на читалищното настоятелство Програма за развитие на читалищната дейност и Културния календар на община Дулово.

 Наложиха се отчасти промени в заплануваните дейности, но въпреки това годината беше изпълнена с много и разнообразни инициативи.

 Една от основните дейности на читалището е библиотечно–информационната.

На настоящия етап библиотеката разполага с книжен фонд от 5435 книжни единици. Броят на записалите се читатели за изминалата година е 281. Заетите от тях библиотечни документи са 1164. За информационно обслужване, онлайн и копирни услуги и организирани събития в библиотеката общият брой посещения са 1901.

 Наред с обслужването на читателите и посетителите в библиотеката, бе организирано и изпълнението на възможно по-голяма част от дейностите заложени в програмата за развитие на читалищната дейност за 2022 година.

 Изготвяни бяха табла с фотоси и материали по повод бележити дати, както и кътове с произведения на писатели и поети за отбелязвани на кръглите им годишнини. Организирано беше посещение на ученици от началния курс за запознаване с предлаганите услуги в библиотеката. Деца от средния курс взеха участие в Маратона на четенето. Проведоха се срещи и беседи с ученици от ОУ,,Св.Св.Кирил и Методий”с представяне на прожекции и презентации.

 Гостуваха ни ученици от ОУ ,,Христо Смирненски” гр. Дулово, участващи в група за занимания по интереси работещи по темата ,,Различни но заедно”. По молба на ръководителката им г–жа Ганка Касабова им представихме изложба с автентични алиански носии и презентация за бита и традициите на местното алианско население. Заедно с групата посетихме и местния алиански храм–текке на името на Пати.

 По покана на ЦДГ,,Щастливо детство” отпразнувахме заедно деня на Баба Марта. Децата ни изнесоха програма със стихотворения и песни. Те на свой ред посетиха библиотеката по случай националния празник 1–ви ноември за запознаване с личността и делото на народните будители.

 По покана на читалищното настоятелство и училището ни гостува Драматичен театър гр. Силистра, който представи на учениците и преподавателите постановката си ,,Бай Ганьо”.

 През изминалата година библиотеката кандидатства по проекта на Министерството на културата за допълване на библиотечния фонд с нови книжни единици по Програма ,,Българските библиотеки – съвременни центрове за четене и информираност”.

 За наша радост получихме и дарение от 14 на брой книги от г–жа Евгения Владимирова от гр. София, на която изказахме своите благодарности.

 Другото направление в дейността на читалището – любителското творчество беше белязано с много изяви на танцовата ни група ,,Черниче” с ръководител г–н Симеон Симеонов в местни и общински събития.

 Първото им участие беше в прегледите на бълг.художествена самодейност организиращи се от отдел ,,Култура и младежки дейности” към община Дулово. След това последваха участия в празника на с.Черник 6–ти май организиран ежегодно от читалището и кметството с подкрепата на общината, в патронния празник на ОУ,,Св.Св. Кирил и Методий” на 24-ти май, в организираните от община Дулово концертни програми на открити сцени за дните на града, в концерта по повод Курбан байрам, организиран също от общината, на който присъства Консулката на Република Турция в гр. Бургас г–жа Сенем Гюзел и подари носии на момичетата от групата, в празниците на общинските села Руйно и Раздел, както и в тези на с.Каменяк и Тимарево в област Шумен.

 Първото излизане на танцовия състав на читалището в чужбина беше участието им в конкурс в град Дуфла – Македония, в който бяха класирани на второ място от журито и на първо по преценка на публиката. Последната им изява за годината беше в местността Аязмо край с. Руйно в третия национален фестивал на турския фолклор.

 Групата ни за автентичен фолклор „ Семах” посети столицата на Република Турция Анкара за участие в събитие посветено на алианската общност.

 Читалището ни бе посетено от турската ,,Румели” телевизия за заснемане на документален филм за турския фолклор. Заснета беше женската ни вокална група, която представи част от своя репертоар.